Monet-skildery en koning Charles III-wasbeeld ook met kos besmeerSkermskoot uit die video (@AufstandLastGen/Twitter) Omgewingsaktiviste het Sondag kapokaartappels op ŉ Claude Monet-skildery in ŉ Duitse museum uitgegooi. Dit volg net ŉ paar dae ná tamatiesop uitgegooi is oor Vincent van Gogh se “Sonneblomme”-skildery in die Nasionale Galery in Londen. ŉ Wasbeeld van Brittanje se koning Charles III is Maandag by Londen se Madame Tussauds-museum ook met sjokoladekoek besmeer. Die betogers, ŉ groep genaamd Last Generation, het ŉ video van die Monet-voorval op Twitter gedeel. “As dit ŉ skildery met #MashedPotatoes of #TomatoSoup daaroor verg om die samelewing daaraan te herinner dat fossielbrandstof ons almal doodmaak, dan gee ons vir julle #MashedPotatoes op ŉ skildery!” het die groep gesê. Die werk, “Les Meules”, hang in die Barberini-museum in Potsdam en is deel van miljardêr Hasso Plattner se versameling. Dit is ŉ permanente lening aan die museum. Die skildery het in 2019 op ŉ veiling $111 miljoen gehaal – die hoogste bedrag ooit vir ŉ Monet. Die twee aktiviste, geklee in swart met oranje glimbaadjies, het die kapokaartappels oor die skildery uitgegooi. Albei is in hegtenis geneem en staan tereg op aanklag van saakbeskadiging en betreding, het die polisie gesê. Die skildery is deur glas beskerm, het die museum bygevoeg. Kenners het reeds ondersoek ingestel en bevestig dit is nie beskadig nie. Die werk sal Woensdag weer uitgestal word. Omgewingsaktiviste het Maandag ook sjokoladekoek oor ŉ wasbeeld van Brittanje se koning Charles II gesmeer. Die Just Stop Oil-betogers het in ŉ verklaring gesê hulle eis dat die regering “alle nuwe olie- en gaslisensies en toestemmings opskort”. Volgens die polisie is vier mense in hegtenis geneem. “Ons het vinnig reageer op ŉ voorval by Madame Tussauds ná twee mense omstreeks 10:50 kos op ŉ wasbeeld uitgegooi het. Hulle is in hegtenis geneem vir strafregtelike skade,” het die Metropolitaanse polisie op Twitter gesê. Die polisie het later gesê nog twee mense is in hegtenis geneem op dieselfde aanklag. Just Stop Oil het later in ŉ verklaring die betogers uitgeken as Eilidh McFadden (20) en Tom Johnson (29). “Hulle het hierdie betoging uitgevoer om hierdie groen en mooi land te beskerm, die erfenis van ons almal,” lui die verklaring. Volgens Just Stop Oil is klimaatsverandering ŉ bestaanskrisis vir die mensdom. Maroela Media het vroeër berig Just Stop Oil was ook verantwoordelik vir die tamatiesop wat oor die Van Gogh-skildery uitgegooi is. We make this #Monet the stage and the public the audience. If it takes a painting – with #MashedPotatoes or #TomatoSoup thrown at it – to make society remember that the fossil fuel course is killing us all: Then we'll give you #MashedPotatoes on a painting! pic.twitter.com/HBeZL69QTZ — Letzte Generation (@AufstandLastGen) October 23, 2022 ???? BREAKING: JUST STOP OIL CAKES THE KING ???? ???? Two supporters of Just Stop Oil have covered a Madame Tussauds waxwork model of King Charles III with chocolate cake, demanding that the Government halts all new oil and gas licences and consents.#FreeLouis #FreeJosh #A22Network pic.twitter.com/p0DJ8v3XVB — Just Stop Oil ⚖️???????? (@JustStop_Oil) October 24, 2022